欧阳修
答杨辟喜雨长句
吾闻阴阳在天地，升降上下无时穷。
环回不得不差失，所以岁时无常丰。
古之为政知若此，均节收歛勤人功。
三年必有一年食，九岁常备三岁凶。
纵令水旱或时遇，以多补少能相通。
今者吏愚不善政，民亦游惰离於农。
军国赋敛急星火，兼并奉养过王公。
终年之耕幸一熟，聚而耗者多於蜂。
是以比岁屡登稔，然而民室常虚空。
遂令一时暂不雨，辄以困急号天翁。
赖天闵民不责吏，甘泽流布何其浓。
农当勉力吏当愧，敢不酌酒浇神龙。